“Ek het ’n afspraak by ’n privaat dokter in Belhar gekry en ná my ondersoek, het die dokter onmiddellik vir my ’n afspraak by Tygerberg-hospitaal gereël.” Phoebe moes twee weke wag voordat sy ’n dokter by Tygerberg kon spreek. Toe moes sy ‘n biopsie ondergaan, maar ongelukkig kon dit niks bewys nie, omdat die vog toe nie genoeg was vir ’n duidelike uitslag nie. Phoebe moes vir ‘n tweede keer ‘n biopsie laat doen en het ook ’n stukkie van die besmette bors verwyder om dit te laat toets.
“Die oggend van 15 Julie 2014 moes my man gaan werk. Hy kon nie saamgaan hospitaal toe nie. Ek het amper heeldag by die hospitaal gesit en wag en teen middagete sê ’n stem vir my ek gaan goeie én slegte nuus ontvang. Net daarna het die dokter my geroep, en gesê sy het goeie en slegte nuus.” Die knop was wel vol kanker, maar die goeie nuus was dat dit verwyder kon word.
Dit het beteken dat Phoebe geen chemoterapie of bestraling sou hoef te ontvang nie. “Ek het aan die professors gesê as dit beteken dat die kanker uit my liggaam verwyder sou word, dan moet hulle die bors verwyder. Ek is die Sondag voor my operasie weer in die hospitaal opgeneem vir ’n CT-skandering van my hele liggaam,” vertel
Dis eers toe sy by die huis aansterk en uiteindelik die wond moes skoonmaak, dat sy tot haar verbasing besef haar hele bors is toe nie verwyder nie, maar dat sy net ’n lumpektomie gehad het! “Ek en my man was so bly, want ons het verwag dat die bors af sou wees. Ek moes nog vir vyf weke by die huis aansterk voordat ek weer kon gaan werk, en as gevolg van al die kere wat ek by die dokter moes wees, was my verlof opgebruik en moes ek onbetaalde verlof neem,” verduidelik sy.
Phoebe het goed aangesterk en moes weer die dokters en professors besoek vir die uitslae van toetse na die operasie. “Die dokter het ’n lys voor haar gehad en by elke afdeling gelees dat ek kankervry is, maar dat ek wel nog ’n klein operasie moes ondergaan om my eierstokke te verwyder en dat ek vir vyf jaar ’n tablet moet gebruik. Dit was die beste nuus ooit!” “Ek is lief vir my liggaam ten spyte van my litteken. Ek is lief vir die vrou wat ek elke dag in die spieël sien, en my man is nog liewer vir my,” sê sy met ’n glimlag.
Phoebe gaan nog elke ses maande vir haar mammogram-ondersoeke net om seker te maak die kanker het nie weer sy kop uitgesteek nie. “Voorkoming is beter as genesing, daarom raai ek enige vrou aan om ’n afspraak te maak vir ’n mammogram.”